Chubahá ndyjaha̱ ni̱stjihi̱n Sꞌí Pascu̱a̱ ko̱ be Jesu nga ja tíbichú chu̱ba̱ nga kꞌu̱éjña a̱sunntee̱ nga ngju̱a̱i̱ ngáha má tíjña Nti̱a̱ Na̱ꞌmiu̱.
Tehe̱nte kitsꞌíntjo xu̱ta̱ xi tsꞌe̱ xi tjíntu a̱sunntee̱ ko̱ ngayjehe kꞌun kitsꞌíntjo.
Kikjineko̱ já niꞌyakuyáha̱ nichinehe̱ sꞌíu̱,
ko̱ kui chu̱bo̱ nda̱nindoo̱ ja kabꞌéjñajin ani̱ma̱ha̱ Juda̱ Iscariote̱ ntíhi̱ Simon nga tsꞌi̱ínkjasꞌen Jesu.
Be Jesu nga Nti̱a̱ Na̱ꞌmiu̱ kitsꞌínkjasꞌen a̱ya ntsja ngayjee̱ ni xi tjín.
Be nga má tíjña Nti̱a̱ná nibaha ko̱ nga yo̱ ngju̱a̱i̱se ngáha̱ ra̱.
Kui bꞌa̱ maha,
nkꞌie nga tjíntutꞌáha yámixo̱,
a̱sꞌa̱i tsisintje̱n Jesu,
tsꞌasje najyun ndju xi yja ko̱ jakjꞌá nku najyunxú nga yꞌékjá ndayáha̱.
Jakjꞌá ntánijua,
tsanéjnu sjai já niꞌyakuyáha̱ ko̱ kitsꞌínxijnuko̱ho najyunxú xi yꞌékjá ndayáha̱.
Nkꞌie nga tsichukꞌúhu̱n Simon Pedro̱,
bꞌa̱ kitsú ndo̱:
—Ji Nda̱ Nti̱a̱,
¿nkú tsꞌín ji ku̱a̱nejnuhuni tsu̱ká?
Bꞌi̱ kitsú Jesu:
—Ndꞌa̱i̱ najmi yai ni xi títsꞌian tu̱nga a̱skahán ni ka̱mankjihin.
Bꞌa̱há ta̱ kitsú ngáha Pedro̱:
—Ndaha tsa mí yjehe najmi ku̱a̱nejnui tsu̱ká.
Bꞌi̱ kitsú Jesu:
—Tsa najmi kuanejná tsu̱kui,
najmi ta̱ xu̱ta̱ xi tsꞌa̱n ka̱mahani.
A̱sꞌa̱i bꞌa̱ kitsú Simon Pedro̱:
—Ji Nda̱ Nti̱a̱,
najmi tu̱ suba tsu̱ká xi ta̱nejnui ma.
Ta̱ ta̱nejnui ntsa̱ ko̱ nintaká.
Bꞌi̱ kitsú Jesu:
—Xi a̱sꞌa̱i kabinguyahá tu̱ tsu̱ku̱hú machjéhe̱n nga kfe̱jnú,
a̱tꞌaha̱ je yje.
Jun bi ja jo,
tu̱nga najmi ngatentenú.
A̱tꞌaha̱ be Jesu yá xi tsꞌi̱ínkjasꞌehe̱n,
kui nga:
“Najmi ngatentoo̱ xi jo”,
kitsúhu.
Nkꞌie nga ja kamaha̱ nga tsanéjnu sjai já niꞌyakuyáha̱,
a̱sꞌa̱i kingja ngáha najyun ndjuhu̱,
yꞌejñatꞌa yámixo̱ ko̱ bꞌi̱ kitsú:
—¿A mankjinnu̱u ni xi kuatsꞌinko̱nu̱u?
Jun xi ꞌminú Nda̱ Maestru̱ ko̱ Nda̱ Nti̱a̱.
Ko̱ tjínnu̱u kixi̱ nga bꞌa̱ bixínnú,
a̱tꞌaha̱ bꞌa̱ tjín kjáíhin.
Kui bꞌa̱ maha,
tsa an xi kuakanejnúhuna tsu̱ku,
nga an xi Nda̱ Maestru̱nu̱u ko̱ Nda̱ Nti̱a̱nu̱u,
kui nga ko̱ jun tjíhin nga ku̱a̱nejnuhunu tsu̱ku̱ xinki̱u.
Ja kuakꞌiejñá chu̱ba̱yanu̱u tu̱ xi bꞌa̱ nꞌe̱henu xi nkú kuatsꞌinnu̱u.
Kju̱axi̱ ni xi tíxinnu̱u.
Ndaha nku nda̱ musu̱ najmi ꞌyún nkꞌa tje̱n nga nda̱ nti̱a̱ha̱.
Ko̱ nku nda̱ xi sꞌexá najmi ꞌyún nkꞌa tje̱n nga xi bꞌéxáha̱.
Tsa tímankjinnu̱u ni xi tíxian ko̱ ta̱ nꞌe̱tjusun,
á bꞌa̱ nda tjíhin tsꞌa̱jun.